SL Uradni list Evropske unije L 273/3

SPORAZUM

v obliki izmenjave pisem med Evropsko unijo in Islamsko republiko Afganistan o podaljšanju Sporazuma med Evropsko unijo in Islamsko republiko Aafganistan o statusu policijske misije Evropske unije v Afganistanu (EUPOL AFGHANISTAN)

A. Pismo Evropske unije

Bruselj, 4. avgust 2016

Spoštovani,

Svet je 30. maja 2007 s Skupnim ukrepom 2007/369/SZVP ustanovil policijsko misijo EU v Afganistanu (EUPOL AFGHANISTAN), da bi prispevala k oblikovanju dolgoročne in učinkovite ureditve policijskih sil pod vodstvom Afganistana.

Evropska unija in Islamska republika Afganistan sta 14. oktobra 2010 podpisali sporazum o statusu EUPOL AFGHANISTAN (v nadaljnjem besedilu: Sporazum). Ta sporazum preneha veljati 14. oktobra 2016. V členu 20(4) Sporazuma je določeno, da ga je mogoče spremeniti s pisnim dogovorom med pogodbenicama.

Mandat EUPOL AFGHANISTAN se izteče 31. decembra 2016. Pričakuje se, da bo proces zaključka misije, vključno z odprodajo sredstev, trajal do devet mesecev.

Glede na navedeno predlagam, da se Sporazum o statusu EUPOL AFGHANISTAN z dne 14. oktobra 2010 podaljša za eno leto – če ga ena od podpisnic ne prekine prej, in sicer s predhodnim pisnim obvestilom tri mesece pred prekinitvijo – in se uporablja za osebje EU, odgovorno za zaključek EUPOL AFGHANISTAN ter za sredstva, ki so potrebna za izvršitev naloge.

Prosim, da mi sporočite, ali se strinjate s tem predlogom. Če soglašate, bosta to pismo in vaš odgovor sestavljala pisni dogovor o spremembi zgoraj navedenega Sporazuma med Evropsko unijo in Islamsko republiko Afganistan v smislu člena 20(4) Sporazuma, ki bo začel veljati na datum, ko bomo prejeli vaše pismo.

Sprejmite izraze mojega globokega spoštovanja.

Za Evropsko unijo Federica MOGHERINI

B. Pismo Islamske republike Afganistan

Kabul, 3. september 2016

Gospa visoka predstavnica,

zahvaljujemo se vam za vaše pismo z dne 4. avgusta 2016 v zvezi s podaljšanjem sporazuma o policijski misiji EU v Afganistanu, ki se glasi:

„Svet je 30. maja 2007 s Skupnim ukrepom 2007/369/SZVP ustanovil policijsko misijo EU v Afganistanu (EUPOL AFGHANISTAN), da bi prispevala k oblikovanju dolgoročne in učinkovite ureditve policijskih sil pod vodstvom Afganistana. Evropska unija in Islamska republika Afganistan sta 14. oktobra 2010 podpisali sporazum o statusu EUPOL AFGHANISTAN (v nadaljnjem besedilu: Sporazum). Ta sporazum preneha veljati 14. oktobra 2016. V členu 20(4) Sporazuma je določeno, da ga je mogoče spremeniti s pisnim dogovorom med pogodbenicama. Mandat EUPOL AFGHANISTAN se izteče 31. decembra 2016. Pričakuje se, da bo proces zaključka misije, vključno z odprodajo sredstev, trajal do devet mesecev. Glede na navedeno predlagam, da se Sporazum o statusu EUPOL AFGHANISTAN z dne 14. oktobra 2010 podaljša za eno leto – če ga ena od podpisnic ne prekine prej, in sicer s predhodnim pisnim obvestilom tri mesece pred prekinitvijo – in se uporablja za osebje EU, odgovorno za zaključek EUPOL AFGHANISTAN ter za sredstva, ki so potrebna za izvršitev naloge. Prosim, da mi sporočite, ali se strinjate s tem predlogom. Če soglašate, bosta to pismo in vaš odgovor sestavljala pisni dogovor o spremembi zgoraj navedenega Sporazuma med Evropsko unijo in Islamsko republiko Afganistan v smislu člena 20(4) Sporazuma, ki bo začel veljati na datum, ko bomo prejeli vaše pismo.“

V čast mi je, da vam lahko sporočim, da potrjujem predloge iz vašega pisma.

Sprejmite izraze mojega globokega spoštovanja,